b'\n_START_ARTICLE_\nKalle Kuusinen\n_START_PARAGRAPH_\nKalle Juho Petter Kuusinen (25. marraskuuta 1889 Sortavala \xe2\x80\x93 22. marraskuuta 1980 Espoo) oli suomalainen kauppaneuvos, suurlahjoittaja ja vaatetusalalla toimineen Kuusinen Oy:n perustaja._NEWLINE_Kalle Kuusisen vanhemmat olivat r\xc3\xa4\xc3\xa4t\xc3\xa4limestari, kauppias ja elokuvateatterin omistaja Juho Kuusinen (aik. Gr\xc3\xb6hn) ja ompelijatar Anna Kristina Kotilainen._NEWLINE_Kuusinen p\xc3\xa4\xc3\xa4tti ryhty\xc3\xa4 kauppiaaksi jo k\xc3\xa4ydess\xc3\xa4\xc3\xa4n oppikoulua Sortavalassa ja Joensuussa. H\xc3\xa4n sairastui 18-vuotiaana tuberkuloosiin ja joutui Takaharjun parantolaan. P\xc3\xa4\xc3\xa4sty\xc3\xa4\xc3\xa4n parantolasta Kuusinen k\xc3\xa4vi kauppakoulun ja teki sitten vuoden kest\xc3\xa4neen opintomatkan Saksaan. H\xc3\xa4n ty\xc3\xb6skenteli sitten is\xc3\xa4ns\xc3\xa4 liikkeess\xc3\xa4 mutta joutui my\xc3\xb6s viel\xc3\xa4 viett\xc3\xa4m\xc3\xa4\xc3\xa4n aikoja parantolassa._NEWLINE_Oman Vaatetuskauppa Kalle Kuusinen -nimisen liikkeens\xc3\xa4 Kuusineen perusti is\xc3\xa4ns\xc3\xa4 tuella K\xc3\xa4kisalmeen 1915. Liike alkoikin menesty\xc3\xa4 koska Kuusinen harjoitti runsaasti mainontaa ja h\xc3\xa4n kiinnitti huomiota my\xc3\xb6s asiakkaiden neuvomiseen. Kuusinen alkoi my\xc3\xb6s itse valmistaa vaatteita. Vuonna 1918 Kuusinen muutti Helsinkiin ja perusti sinne Kuusinen Oy:n joka erikoistui r\xc3\xa4\xc3\xa4t\xc3\xa4leille myyt\xc3\xa4viin miesten pukukankaisiin. Kuusinen j\xc3\xa4rjesti asiakkainaan olleille r\xc3\xa4\xc3\xa4t\xc3\xa4leille leikkuukursseja ja jakoi my\xc3\xb6s matka-apurahoja. Vuonna 1928 Helsinkiin perustettu Vaatturien ammattikoulu syntyi Kuusisen j\xc3\xa4rjest\xc3\xa4mien vaatturip\xc3\xa4ivien pohjalta. Kuusisen liike pyrki my\xc3\xb6s edist\xc3\xa4m\xc3\xa4\xc3\xa4n pukeutumiskulttuuria eurooppalaisten esikuvien perusteella. _NEWLINE_Kuusinen sai kauppaneuvoksen arvon 1936 ja h\xc3\xa4nest\xc3\xa4 tuli kauppatieteen kunniatohtori 1971. Kuusinen johti liikett\xc3\xa4\xc3\xa4n vuoteen 1940 saakka, ja uudesta 1949\xe2\x80\x931952 ja toimi sen j\xc3\xa4lkeen yhti\xc3\xb6n johtokunnan puheenjohtajana vuoteen 1960 saakka. Eino Hirvonen oli toimitusjohtajana 1940\xe2\x80\x931948 ja 1953\xe2\x80\x931960. Kalle Kuusien poika kauppaneuvos Reijo Kuusinen (s. 1924) oli liikkeen johdossa vuodesta 1960 alkaen._NEWLINE_Kuusinen Oy:n tyt\xc3\xa4ryhti\xc3\xb6it\xc3\xa4 olivat Tampereella pukutehdas Pukumestarit Oy ja Suinulassa Sartor Oy, joka valmisti paitoja ja ulkoiluasuja._NEWLINE_Kalle Kuusinen oli Bulgarian p\xc3\xa4\xc3\xa4konsuli 1937\xe2\x80\x931943. Kuusisella oli aluksi liikkeit\xc3\xa4 ymp\xc3\xa4ri Suomea mutta 1970-luvulla toiminta keskitettiin Helsinkiin._NEWLINE_Reijo Kuusinen myi yhti\xc3\xb6n osake-enemmist\xc3\xb6n 1985 ja yhti\xc3\xb6n p\xc3\xa4\xc3\xa4omistajaksi tuli liikemies Rauli Auran omistama Kuusenjuuri Oy. Kev\xc3\xa4\xc3\xa4ll\xc3\xa4 1987 yhti\xc3\xb6n osakkaana ollut kiinteist\xc3\xb6sijoittaja Matti Nurmi myi osakkeensa muun muassa Suomen Kommunistisen puolueen sijoitusyhti\xc3\xb6lle Sijoituslinkki Oy:lle. Kuusinen Oy:n nimeksi muuttui 1989 Corum Oy ja yhti\xc3\xb6n v\xc3\xa4hitt\xc3\xa4iskauppatoiminta myytiin saman vuonna SOK:lle. Vuonna 1993 sek\xc3\xa4 Corum Oy ett\xc3\xa4 Kuusenjuuri Oy tekiv\xc3\xa4t konkurssin tappiollisten kiinteist\xc3\xb6sijoitusten vuoksi. SOK puolestaan myi entisen Kuusisen myym\xc3\xa4l\xc3\xa4toiminnot 2002 Tex Moda -ketjulle._NEWLINE_Kalle Kuusinen tuki taloudellisesti muun muassa Suomalaisuuden Liittoa, Liikesivistysrahastoa sek\xc3\xa4 1939 perustettua Suomen Kulttuurirahastoa. H\xc3\xa4n oli Kulttuurirahaston hallintoneuvoston puheenjohtaja._NEWLINE_Kalle Kuusinen oli naimisissa 1919\xe2\x80\x931958 Aino Esteri Lindroosin (1897\xe2\x80\x931958) kanssa. Heill\xc3\xa4 oli kolme lasta.'